作者:權德輿
標題:嚴陵釣臺下作
內容:絕頂聳蒼翠，清湍石磷磷。先生晦其中，天子不得臣。心靈棲顥氣，纓冕猶緇塵。不樂禁中臥，卻歸江上春。潛驅東漢風，日使薄者醇。焉用佐天子，特此報故人。人知大賢心，不獨私其身。弛張有深致，耕釣陶天真。奈何清風後，擾擾論屈伸。交情同市道，利慾相紛綸。我行訪遺臺，仰古懷逸民。矰繳鴻鵠遠，雪霜松桂新。江流去不窮，山色淩秋旻。人世自今古，清輝照無垠。